**Ministru kabineta noteikumu projekta “Grozījumi Ministru kabineta 2010. gada 19. janvāra noteikumos Nr. 55 “Noteikumi par republikas pilsētas domes un novada domes deputāta apliecības un deputāta nozīmes paraugu”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Neaizpilda atbilstoši Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1punktā noteiktajam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi Ministru kabineta 2010. gada 19. janvāra noteikumos Nr. 55 “Noteikumi par republikas pilsētas domes un novada domes deputāta apliecības un deputāta nozīmes paraugu”” (turpmāk – noteikumu projekts) izstrādāts, lai nodrošinātu Ministru kabineta 2010. gada 19. janvāra noteikumu Nr. 55 “Noteikumi par republikas pilsētas domes un novada domes deputāta apliecības un deputāta nozīmes paraugu” (turpmāk – noteikumi Nr. 55) atbilstību Administratīvo teritoriju un apdzīvoto vietu likuma (turpmāk – teritoriju likums) 4. panta pirmajā daļā noteiktajam Latvijas Republikas administratīvi teritoriālajam iedalījumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar teritoriju likuma 4. panta pirmo daļu un pārejas noteikumu 2. punktu Latvijas Republiku iedala valstspilsētu pašvaldību teritorijās un novadu pašvaldību teritorijās. Ar šā likuma spēkā stāšanos (2020. gada 23. jūnijā) republikas pilsētu un novadu pašvaldības turpina pildīt savas funkcijas un uzdevumus normatīvajos aktos noteiktajā kārtībā līdz 2021. gada pašvaldību vēlēšanās ievēlētās pašvaldības domes pirmajai sēdei, kura tiek sasaukta šajā likumā noteiktajā kārtībā 2021. gada 1. jūlijā. Ievērojot minēto, ar 2021. gada 1. jūliju kā administratīvās teritorijas beidz pastāvēt republikas pilsētas, kurās turpmāk pārvaldi īstenos valstspilsētas pašvaldības vai novada pašvaldības atbilstoši teritoriju likuma 1. pantā un pielikumā noteiktajam.Šobrīd spēkā esošajos noteikumos Nr. 55, atsaucoties gan uz pašvaldību, gan uz pašvaldības domi, kā administratīvās teritorijas ir minētas republikas pilsētas (noteikumu Nr. 55 nosaukumā, 1., 6. un 8. punktā, pielikumos), kas atbilstoši teritoriju likumā noteiktajam vairs nepastāvēs ar 2021. gada 1. jūliju.Tā kā noteikumos Nr. 55 nav paredzēta atšķirīga tiesiskā kārtība attiecībā uz republikas pilsētas domes deputātu un novada domes deputātu apliecībām un nozīmēm, tad noteikumu projekts paredz norādes uz republikas pilsētas un novada pašvaldībām aizstāt ar vienotu terminu “pašvaldība”, tajā skaitā izsakot jaunā redakcijā arī noteikumu Nr. 55 nosaukumu “Noteikumi par pašvaldības domes deputāta apliecības un deputāta nozīmes paraugu” un pielikumus.Saskaņā ar teritoriju likuma 1. pantu administratīvā teritorija ir Latvijas teritoriālā iedalījuma vienība, kurā pašvaldība savas kompetences ietvaros realizē pārvaldi. Pašvaldības ir nosauktas atbilstoši attiecīgās administratīvās teritorijas nosaukumam un ir uzskaitītas teritoriju likuma pielikumā, kā tas izriet no teritoriju likuma 4. panta. Ar vārdu “pašvaldība” saprot gan novada pašvaldību, gan valstspilsētas pašvaldību.Pamatojoties uz minēto un atbilstoši teritoriju likumā noteiktajam Latvijas Republikas administratīvi teritoriālajam iedalījumam, pašvaldības domes deputāta apliecībā un deputāta nozīmē pašvaldības nosaukums tiks norādīts atbilstoši teritoriju likuma pielikumam kontekstā ar 4. panta pirmās daļas 2. punktu (attiecībā uz novadu pašvaldībām), piemēram, “Jelgavas valstspilsētas pašvaldība” vai “Jelgavas novada pašvaldība”.Latvijas Republikas Saeima 2021. gada 8. aprīlī pieņēma trešajā lasījumā likumprojektu “Grozījumi Republikas pilsētas domes un novada domes deputāta statusa likumā” (Nr. 737/Lp13), kas citastarp paredz izteikt jaunā redakcijā likuma nosaukumu “Pašvaldības domes deputāta statusa likums”. Tā kā noteikumi Nr. 55 ir izdoti saskaņā ar Republikas pilsētas domes un novada domes deputāta statusa likuma 18. panta otrās daļas pilnvarojumu, nepieciešams izdarīt grozījumu arī norādē, uz kāda likuma pamata noteikumi Nr. 55 ir izdoti.Noteikumu projekta spēkā stāšanās laiks paredzēts 2021. gada 1. jūlijs, kad darbu uzsāk arī jaunveidojamās pašvaldības un 2021. gada pašvaldību vēlēšanās ievēlētās pašvaldību domes.Lai arī noteikumu projekta normu skaits sasniedz pusi no noteikumu Nr. 55 normu skaita, nav lietderīgi izdot jaunus MK noteikumus par pašvaldības domes deputāta apliecības un nozīmes paraugu (Ministru kabineta 2009. gada 3. februāra noteikumu Nr. 108 “Normatīvo aktu projektu sagatavošanas noteikumi” 140. punkts), jo noteikumu projekts neparedz grozījumus noteikumos Nr. 55 pēc būtības, bet tikai precizē noteikumos Nr. 55 lietoto terminoloģiju atbilstoši teritoriju likumam. |
| 3. | Projekta izstrādē iesaistītās institūcijas un publiskas personas kapitālsabiedrības | Vides aizsardzības un reģionālās attīstības ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Noteikumu projekts šo jomu neskar |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktam, sabiedrības līdzdalības kārtība ir piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka noteikumu projekts paredz veikt tehniskus labojumus, nodrošinot noteikumos Nr. 55 lietotās terminoloģijas atbilstību teritoriju likumam, tas neatbilst minētajiem kritērijiem, un sabiedrības līdzdalība noteikumu projekta izstrādē nav nepieciešama. |
| 2. | Sabiedrības līdzdalība projekta izstrādē | Noteikumu projekts šo jomu neskar. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Vides aizsardzības un reģionālās attīstības ministrs        A. T. Plešs

Vīza:

Vides aizsardzības un reģionālās attīstības ministrijas

valsts sekretārs       E. Balševics

Zvilna-Karlsone, 66016764

Liga.Zvilna-Karlsone@varam.gov.lv

Bergmane, 66016720

Marta.Bergmane@varam.gov.lv